Id-Deċiżjoni tal-Kummissjoni
ta’ l-20 ta’ Settembru 1994
li tistabilixxi l-inventarju u d-distribuzzjoni tal-kompiti li għandhom jittieħdu fi ħdan il-qafas tal-koperazzjoni mill-Istati Membri fl-analiżi xjentifika tal-materji li għandhom x’jaqsmu ma’ l-ikel
(94/652/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat d-Direttiva tal-Kunsill 93/5/KEE tal-25 ta’ Frar 1993 dwar assistenza lill-Kummissjoni u koperazzjoni mill-Istati Membri fl-analiżi xjentifika ta’ materji li għandhom x’jaqsmu ma’ l-ikel [1], u b’mod partikolari l-Artikolu 3 tagħha,
Billi d-Direttiva 93/5/KEE tipprovdi għal assistenza lill-Kummissjoni u koperazzjoni mill-Istati Membri fl-analiżi xjentifika ta’ materji li għandhom x’jaqsmu ma’ l-ikel; filwaqt li d-Deċiżjoni tal-Kummissjoni 94/458/KE [2] stabbilixxiet regoli dwar l-amministrazzjoni ta’ koperazzjoni fl-analiżi xjentifika ta’ materji li għandhom x’ jaqsmu ma’ l-ikel;
Filwaqt li l-Artikolu 3 tad-Direttiva 93/5/KEE jipprovdi għall-istabilizzazzjoni u l-aġġornar mill-inqas kull sitt xhur ta’ l-inventarju tal-kompiti li għandhom jitwettqu fi ħdan il-qafas tal-koperazzjoni xjentifika u l-prijoritajiet assoċjati tagħhom, u għad-distribuzzjoni ta’ dawn il-kompiti bejn l-Istati Membri;
Billi l-inventarju tal-kompiti għandu jiġi stabbilit u aġġornat skond il-bżonnijiet għall-protezzjoni tas-saħħa pubblika fi ħdan il-Komunità u l-ħtiġijiet tal-leġislazzjoni Komunitarja fis-settur ta’ l-affarijiet ta’ l-ikel;
Filwaqt li l-kompiti għandhom jiġu distribwiti b’qies lejn l-esperjenza xjentifika u r-riżorsi disponibbli fi ħdan l-Istati Membri u b’mod partikolari, fi ħdan l-istituti li jkunu qed jipparteċipaw fil-koperazzjoni xjentifika;
Filwaqt li l-miżuri li jinsabu f’din id-Deċiżjoni huma skond l-opinjoni tal-Kumitat Permanenti għall-Ikel,
ADOTTAT DIN ID-DEĊIŻJONI:
Artikolu 1
L-inventarju tal-kompiti li għandhom jittieħdu fi ħdan il-qafas tal-koperazzjoni mill-Istati Membri fl-analiżi xjentifika tal-materji li għandhom x’jaqsmu ma’ l-ikel flimkien mad-distribuzzjoni ta’ dawn il-kompiti bejn l-Istati Membri hu mqiegħed fl-Anness ma’ din id-Deċizjoni.
Artikolu 2
Kull awtorità jew korp li ġie nominat mill-Istati Membri skond l-Artikolu 2 tad-Direttiva 93/5/KEE għandu mbagħad jinforma lill-Kummissjoni bl-ismijiet ta’ l-istitut jew l-istituti li jwettqu l-kompiti msemmija fl-Anness li ġew distribwiti lilha. Għandha mbagħad tinforma lill-Kummissjoni bi kwalunkwe tibdiliet.
Artikolu 3
Sa mhux iktar tard mill-1 ta’ Jannar 1995, u kull sitt xhur wara, kull awtorità jew korp li ġie nominat mill-Istati Membri skond l-Artikolu 2 tad-Direttiva 93/5/KEE għandu jgħaddi lill-Kummissjoni rapport ta’ progress dwar it-tlestija tal-kompiti li ġew distribwiti lilu.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fl-20 ta’ Settembru 1994.